Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 29/06/5506	Martin, 24.1.2012
EEČ : 2-40-3-2012

U Z N E S E N I E

Trestná vec:	obvinený XXXXX 
Trestný čin:	poškodzovanie a ohrozovanie prevádzky všeobecne prospešného zariadenia podľa § 184 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Martin
Rozhodnutie:
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
že  dňa 06. 12. 2005 v čase okolo 10.00 hod. v obci Sučany pri výkopových prácach na miestnej kanalizácii na chránenom železničnom priecestí v km 312,513 kolesom bagra zn. FUCHS pri zarovnávaní výkopu zachytil a následne vyvrátil stojan zabezpečovacieho zariadenia železničného priecestia s výstražníkmi, ktorý následkom zachytenia spadol na zem, pričom došlo k poškodeniu stojana so svetelnou signalizáciou, v dôsledku čoho bola znefunkčnená výstražná signalizácia oznamujúca účastníkom dopravy na pozemnej komunikácii stav železničnej prevádzky na priecestí, a tým tiež ovplyvnilo zabezpečenie prechodu železničných koľajových vozidiel cez priecestie, v dôsledku čoho boli zo strany XXXXX zavedené dopravné opatrenia, ktoré spôsobili omeškanie vlakov, pričom tým bola XXXXX spôsobená škoda vo výške 215,76 € (6.500,- Sk), ktoré bolo odovzdané na trestné stíhanie do Českej republiky a ktoré bolo uznesením Okresného štátneho zastupiteľstva v Přerove sp.zn. XXXXX zo dňa 09. 10. 2006, právoplatné dňa 06. 02. 2007 podmienečne zastavené so stanovením skúšobnej doby na 8 mesiacov a zároveň uznesením Okresného štátneho zastupiteľstva v Přerove sp.zn. XXXXX zo dňa 16. 11. 2007, právoplatným dňa 27. 11. 2007, bolo rozhodnuté o osvedčení sa obvineného v priebehu skúšobnej doby podmienečného zastavenia trestného stíhania,

Právna veta:
	zastavujem, z dôvodu že o skutku odovzdanom  na trestné stíhanie do cudziny bolo právoplatne rozhodnuté cudzozemským orgánom príslušným na konanie o trestnom čine a toto rozhodnutie možno považovať za dostačujúce.
Odôvodnenie:
Poverený príslušník ŽP uznesením ČVS: XXXXX podľa § 199 ods. 1 Trestného poriadku začala trestné stíhanie a zároveň podľa § 206 ods. 1 Trestného poriadku vzniesol obvinenie XXXXX, na tom skutkovom základe, ako je uvedené vo výrokovej časti tohto uznesenia.

V priebehu vyšetrovania bolo zistené, že obvinený je štátnym občanom Českej republiky a má tu evidované aj svoje bydlisko. Zároveň bolo zistené, že spáchaný skutok je trestný aj na území Českej republiky. Trestné stíhanie spáchaného skutku zároveň nebolo premlčané. Vzhľadom k tomu poverený príslušník ŽP uznesením sp.zn. ČVS:XXXXX zo dňa 16. 02. 2006 prerušil pre neprítomnosť obvineného trestné stíhanie podľa § 228 ods. 2 písm. a/ Trestného poriadku, nakoľko vec nebolo možné náležite objasniť
  
Na základe týchto skutočností bolo trestné stíhanie obvineného odovzdané do Českej republiky.

Štátny zástupca Okresného štátneho zastupiteľstva v Přerove v Českej republike uznesením sp.zn. XXXXX zo dňa 09. 10. 2006 právoplatným dňa 06. 02. 2007 rozhodol, že trestné stíhanie obvineného XXXXX  podmienečne zastavil a stanovil skúšobnú dobu 8 mesiacov. Po uplynutí skúšobnej doby štátny zástupca Okresného štátneho zastupiteľstva v Přerove v Českej republike uznesením sp.zn. XXXXX zo dňa16. 11. 2007 právoplatným dňa 27. 11. 2007 rozhodol o osvedčení obvineného XXXXX v priebehu skúšobnej doby podmienečného zastavenia trestného stíhania.

Takéto rozhodnutie je možné považovať za dostačujúce. 

Podľa § 215 ods. 2 písm. c/ Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Vzhľadom k vyššie uvedenému som preto rozhodla tak, ako je uvedené vo výrokovej časti tohto uznesenia.
Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Kocianová
prokurátorka